LT Europos Sąjungos oficialusis leidinys C 277/17

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 277/14

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„POMME DE TERRE DE L’ÎLE DE RÉ“

EB Nr.: FR-PDO-0105-0949-23.01.2012

SGN ( ) SKVN ( X )

1. Keičiamos produkto specifikacijos dalys

—  Produkto pavadinimas — ☒ Produkto aprašymas —  Geografinė vietovė — ☒ Kilmės įrodymas — ☒ Gamybos būdas —  Ryšys su geografine vietove — ☒ Ženklinimas etiketėmis — ☒ Nacionaliniai reikalavimai — ☒ Kita (valstybės narės kompetentingų institucijų ir pareiškėjo duomenų atnaujinimas; kontrolės įstaigos duomenų atnaujinimas)

2. Pakeitimo (-ų) pobūdis

— ☒ Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas —  Specifikacijos pakeitimas, dėl kurio paskelbto bendrojo dokumento keisti nereikia (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai)

3.1. Dalis „Produkto aprašymas“

Į specifikaciją įterpiamas toks organoleptinis aprašymas.

„Tai šviežia daržovė su plona odele. Organoleptiniu požiūriu jai būdingi kvapai ir aromatai, primenantys augaliją, pavasarines daržoves (šparagus, artišokus, žirnelius), šiltą duoną, džiovintus vaisius (riešutus, kaštonus), sviestą; žemės kvapas nejuntamas. Dominuoja salsvas skonis, gali būti vos juntami sūrus ir kartus skoniai. Minkštimo tekstūra švelni, tirpstanti burnoje ir nėra miltinga ar vandeninga. Gerai tinka virti“.

Toks aprašymas reikalingas organoleptinei produkto kontrolei.

Be to, „Pomme de terre de l’île de Ré“ ankstyvumo paminėjimas buvo papildytas ir iš dalies pakeistas, kad derėtų su nacionaline teisine apibrėžtimi. Terminas „tirpstanti burnoje“ naudojamas aprašyti produkto tekstūrai pakeičiant terminą „kietas“, kuris gali sukelti painiavą, nes nurodo oficialią kategoriją, kuriai priklauso veislė Prancūzijos bulvių klasifikacijoje, o su produkto tekstūra nėra susijęs. Esama dviejų leidžiamų naudoti kategorijų bulvių rūšių, pasižyminčių burnoje tirpstančia tekstūra (vartoti skirtos bulvės ir kieto minkštimo vartoti skirtos bulvės)

3.2. Dalis „Kilmės įrodymas“

Atsižvelgiant į pasikeitusius nacionalinius įstatymus ir kitus teisės aktus, konsoliduota dalis „Duomenys, įrodantys, kad produktas kilęs iš geografinės vietovės“; dabar joje yra visų pirma su deklaravimu ir su produkto atsekamumo registrais bei gamybos sąlygų priežiūra susijusios prievolės.

Šie pakeitimai susiję su kilmės vietos nuorodų kontrolės sistemos reforma, padaryta 2006 m. gruodžio 7 d. įstatymu Nr. 2006-1547 dėl žemės ūkio, miško ar maisto bei jūros produktų vertės didinimo. Visų pirma, turi būti patvirtinama, kad ūkinės veiklos vykdytojai sugeba laikytis kilmės vietos nuorodos, kurią nori naudoti, specifikacijos reikalavimų. SKVN Pomme de terre de l’île de Ré specifikacijos kontrolė organizuojama remiantis kontrolės įstaigos parengtu kontrolės planu.

Be to, ši dalis papildyta keliomis nuostatomis, susijusiomis su bulvių atsekamumą užtikrinti skirtais registrais ir deklaracijomis.

3.3. Dalis „Gamybos būdas“

3.4.1. Poskyris „Veislės“

Patikslintos kulinarinės grupės, kurioms turi priklausyti leidžiamos naudoti veislės; taip pat tai, kad šios veislės turi būti įtrauktos į nacionalinį oficialų auginamų rūšių ir veislių katalogą

3.4.2. Poskyris „Auginimo sklypų apibrėžtis“

Įtraukta ir patikslinta auginimo sklypo apibrėžtis. Apibrėžtis: „Auginimo sklypas – tai vienas ar keli kadastriniai sklypai ar jų dalis toje pačioje savivaldybėje, kurioje vienos veislės augalai pasodinti tą pačią dieną“.

Patikslinimas dėl sklypų buvimo toje pačioje savivaldybėje padarytas tam, kad atitiktų sektoriaus ūkio veiklos vykdytojų praktiką.

3.4.3. Poskyris „Sodinimo data“

Pakeista data, po kurios sodinti nebegalima – vietoje kovo 31 d. dabar yra balandžio 10 d.

Darant šį pakeitimą, atsižvelgta į nesenus klimato pokyčius, ypač į didesnį kovo mėnesio lietingumą, kuris trukdo sodinimo procesui ir jo kartais neįmanoma baigti iki kovo pabaigos.

Šiuo pakeitimu nedaroma įtaka bulvių ankstyvumo savybei – jų derlius visuomet nuimamas, o pačios bulvės parduodamos iki galo nesubrendusios.

Išbraukta nuoroda į sodinimo būdą (sodinimas su specialia mašina), nes šis būdas šiandien retai naudojamas. Dabar daugiausia sodinama naudojant juostinius sodintuvus.

Išbraukta nuoroda į sodinimo gylį. Sodinimo gylį nustato kiekvienas augintojas. Jis turi suderinti savo auginimo metodus taip, kad būtų gautas ankstyvas derlius (tai reiškia, kad sodinti reikia negiliai) ir kad nebūtų pavojaus dėl šalnų ar pažaliavimo, atsirandančio dėl nedidelio gylio. Be to, reikia atsižvelgti į kiekvieno sklypo ypatybes. Todėl būtų sunku nustatyti vienodą ir kontroliuotiną kriterijų.

3.4.4. Poskyris „Sodinimo tankumas“

Pakeistas sodinimo tankumas – įvestos dvi tankumo vertės priklausomai nuo sodinamų bulvių dydžio; taip pat padidintas didžiausias leistinas sodinimo tankumas.

Didesnių nei 45 mm augalų sodinimo tankumas – 38 000–58 000 augalų hektare.

45 mm ar mažesnių augalų sodinimo tankumas – 45 000–78 000 augalų hektare.

Toks pakeitimas neturi įtakos dideliems augalams, tačiau dėl jo padidėja mažų augalų (45 mm ar mažesnių) sodinimo tankumas. Dėl didesnio tankumo padidėjus augalų konkurencijai dėl gamtinių išteklių siekiama, kad bulvės ir toliau nebūtų didesnės nei 70 mm.

3.4.5. Poskyris „Auginimo būdas“

Pateikta daugiau informacijos apie tai, kodėl naudojama tiesiai ant žemės klojama plėvelė. Taip skatinamas augalų sudygimas.

3.4.6. Poskyris „Tręšimas“

Išbrauktas tręšimo būdą nusakantis terminas „paruošimas“, nes jis nėra tikslus.

Įvesta didžiausia mineralinio azoto trąšų riba – 120 vienetų hektarui per metus.

3.4.7. Poskyris „Drėkinimas“

Ši dalis supaprastinta, turinys nepakeistas.

3.4.8. Poskyris „Bulvienojų šalinimas“

Uždrausta šalinti bulvienojus cheminiu būdu, nes toks būdas Rė saloje nebenaudojamas.

3.4.9. Poskyris „Derlius“

Įvesta derliaus apibrėžtis individualiems ūkiams; pakeistas vidutinis derliaus dydis individualiuose sklypuose.

Nustatyta, kad derlius iš visų ūkio auginimo sklypų gali būti ne didesnis kaip 26 tonos iš hektaro.

Derliaus dydis individualiuose sklypuose padidintas iki 30 tonų iš hektaro, kad būtų atsižvelgta į derliaus dydžio svyravimą, atsirandantį dėl skirtingų bulvių derliaus nuėmimo datų. „Pommes de terre de l’île de Ré“ derlius nuimamas nuo gegužės iki liepos mėnesio; kai kurių veislių atveju derlius metų pabaigoje viršija 26 tonas iš hektaro. Taigi dėl tokios selektyviai taikomos nuostatos galima atsižvelgti į didesnį derlių metų pabaigoje. Taip išvengiama pernelyg didelių derliaus svyravimų; vidutinis ūkio derlius turi būti ne didesnis kaip 26 tonos iš hektaro.

3.4.10. Poskyris „Sausoji medžiaga“

Patikslintas laikas, kuomet matuojamas sausosios medžiagos kiekis: tai daroma bulves kasant. Tai yra įprasta ūkinės veiklos vykdytojų praktika.

Pakeistas leidžiamas sausosios medžiagos kiekis. Vartojimui skirtų veislių bulvėse toks kiekis padidintas iki 20,5 %, o vartojimui skirtų veislių kieto minkštimo bulvėse – iki 21 %.

Dėl šių pakeitimų galima atsižvelgti į nesenus klimato pokyčius (padidėjusį lietingumą kovo–balandžio mėnesiais ir aukštesnę temperatūrą gegužės–birželio mėnesiais), dėl kurių sausoji medžiaga šakniagumbiuose kaupiasi greičiau ir jos būna daugiau, tačiau saugomai nuorodai būtinos organoleptinės savybės nepakinta. Nesant auginimo metodų, kuriais būtų užtikrinamas sausosios medžiagos kiekio reguliavimas (dėl ankstyvo bulvienojų šalinimo storėja odelė ir padaugėja šakniagumbių ligų), teko padidinti didžiausias leistinas vertes, kad būtų išsaugotos saugomai nuorodai nustatytos būdingos savybės.

Dėl siūlomų pakeitimų nekinta nei bulvių ankstyvumo savybė, nei organoleptinės jų savybės; tai patvirtina gamintojų grupės degustacijų rezultatai.

3.4.11. Poskyris „Dydis“

Nuoroda į didžiausią bulvių dydį iš „Produkto aprašymo“ dalies perkelta į dalį „Dydis“.

3.4.12. Poskyris „Fasavimas“

Patikslinama, kad bulvės turi būti sufasuotos pakuotėse, kurių svoris neviršija 25 kg; pagal pakuotes turi būti įmanoma atskirti partijas ir jų kilmės vietas, kaip nurodyta 1998 m. vasario 5 d. dekrete dėl SKVN „Pomme de terre de l’île de Ré“.

3.4. Dalis „Specifiniai ženklinimo etiketėmis elementai“

Europos Sąjungos SKVN simbolio naudojimas tapo privalomas.

3.5. Dalis „Nacionaliniai reikalavimai“

Remiantis nacionaline kilmės vietos nuorodų kontrolės sistemos reforma, specifikacija papildyta lentele su pagrindiniais kontroliuojamais dalykais ir jų vertinimo metodu.

3.6. Kiti

3.9.1. Valstybės narės kompetentingos institucijos ir pareiškėjo duomenų atnaujinimas

Atnaujinti valstybės narės kompetentingos institucijos pavadinimas ir adresas. Taikant 2006 m. sausio 5 d. Prancūzijos žemės ūkio įstatymą, kompetentinga institucija nuo 2007 m. sausio 1 d. yra Institut national de l’origine et de la qualité.

Atnaujinti pareiškėjų grupės pavadinimas, adresas ir sudėtis, kad būtų suderinti su 2007 m. rugpjūčio 30 d. patvirtintu pareiškėjų statutu.

3.9.2. Atnaujintas nuorodos kontrolės įstaigos adresas

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„POMME DE TERRE DE L’ÎLE DE RÉ“

EB Nr.: FR-PDO-0105-0949-23.01.2012

SGN ( ) SKVN ( X )

1. Pavadinimas

„Pomme de terre de l’île de Ré“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

Pomme de terre de l’île de Ré yra mažo dydžio (iki 70 mm) ankstyvosios bulvės.

Bulvės, kurias galima žymėti SKVN „Pomme de terre de l’Ile de Ré“, turi būti vartoti skirtų veislių bulvės (Alcmaria, Goulvena, Pénélope, Starlette ir Carrera) ir vartoti skirtų veislių kieto minkštimo bulvės (Amandine, BF15, Charlotte ir Roseval).

Tokiai bulvei būdinga burnoje tirpaus minkštimo tekstūra ir specifinis aromatas, kuriame jaučiami augalų kvapai. Sausųjų medžiagų kiekis kasant Alcmaria, Goulvena, Pénélope, Starlette ir Carrera veislių bulves turi būti 15–20,5 %, o Amandine, BF15, Charlotte ir Roseval – 16–21 %.

Derlius nuimamas prieš bulvėms galutinai subręstant, tada jų odelė būna plona ir nusilupa tiesiog truputį patrynus.

Tai sezoninis produktas, kurį pardavinėti galima tik iki tų derliaus metų liepos 31 d., ilgai saugoti netinkamas.

Pomme de terre de l’île de Ré yra šviežios daržovės, kurios po iškasimo turi būti greitai realizuotos.

3.3. Žaliavos (taikoma tik perdirbtiems produktams)

—

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Visi etapai pradedant sudaiginimu ir baigiant fasavimu vyksta geografinėje vietovėje.

3.6. Specialios pjaustymo, trynimo, pakavimo ir kt. taisyklės

Nustatytoje vietovėje bulvės pakuojamos į pakuotes, kurių svoris neviršija 25 kg. Pakavimo būdais užtikrinamas partijų identifikavimas ir jų kilmė, taip prisidedama prie bulvių atsekamumo.

Kadangi Pomme de terre de l’île de Ré parduodamos tik šviežios, jos po iškasimo turi būti greitai realizuotos.

Be to, Pomme de terre de l’île de Ré derlius nuimamas dar prieš joms subręstant, todėl produktas yra pažeidžiamas. Reikėtų vengti sumušimų, dėl kurių galėtų pakisti odelė – atsirastų pažeidimų, bulvės paruduotų. Todėl augintojai ne tik ypač rūpestingai nuima derlių, bet taip pat rūpestingai rūšiuoja bei pakuoja, kad būtų išsaugotos bulvių savybės.

3.7. Specialios ženklinimo etiketėmis taisyklės

Be įrašų, kurių reikalaujama pagal teisės aktus, susijusius su prekyba bulvėmis, SKVN „Pomme de terre de l’île de Ré“ žymimų bulvių etiketėse turi būti nuorodos pavadinimas „Pomme de terre de l’île de Ré“ ir Europos Sąjungos SKVN simbolis.

4. Glaustas geografinės vietovės apibūdinimas

Geografinė vietovė sutampa su Rė salos savivaldybių teritorija: Ars-en-Ré, La Couarde-sur-Mer, Loix, Les Portes-en-Ré, Saint-Clément-des-Baleines, Le Bois-Plage-en Ré, La Flotte, Rivedoux-Plage, Sainte-Marie-de-Ré, Saint-Martin-de-Ré.

5. Ryšys su geografine vietove

5.1. Geografinės vietovės ypatumai

5.1.1. Gamtiniai veiksniai

Geografinė „Pomme de terre de l’île de Ré“ vietovė sutampa su Pajūrio Šarantos 10 savivaldybių, esančių Rė saloje, teritorija. Rė sala yra Atlanto vandenyne, už 3 kilometrų nuo Prancūzijos krantų, prie Rošelės savivaldybės.

Rė sala priklauso šiauriniam Akvitanijos baseino geologiniam dariniui. Ją sudaro įvairios koralinių, vėliau – Juros periodo klintinių rifų nuosėdos. Šios mezozojinio laikotarpio nuosėdos yra salos klintinis pagrindas, kurį apklojo kvartero eros molio ir vėjo suneštos nuosėdos.

Dėl šių įvairių nuosėdų susiformavo kraštovaizdis, kuriam būdingos lygumos, aukštis neviršija 20 m.

Labiausiai saloje paplitę dirvožemiai – klintiniai arba kalciažemiai, esantys ant klintinio uolos pagrindo.

Rajonai, skirti bulvėms auginti, paprastai yra pajūrio zonoje; tai klintiniai ar kalcio rudžemiai, padengti smėliu ir smėlingi dirvožemiai su vėjo sąnašomis. Šie dirvožemiai yra lengvi, sausi ir pralaidūs. Juose daug kalio, fosforo rūgšties ir paprastai nedaug humuso.

Be to, Rė sala pasižymi natūraliomis trąšomis, kurias naudoja augintojai – rudadumbliais. Šios organinės trąšos, sudarytos iš paplūdimiuose surinktų jūros dumblių, ilgą laiką saloje buvo vienintelės organinės trąšos; kai kurie augintojai jas naudoja dar ir šiandien. Rudadumblių privalumas tas, kad jie pūva greičiau nei, pvz., galvijų mėšlas.

Salos klimatas – nuosaikus jūrinis. Jis net nuosaikesnis nei žemyno pakrantėje, nes saloje didesnis saulėtų dienų skaičius, mažiau lietaus, o temperatūra švelnesnė. Toks skirtumas paaiškinamas labiau nei žemyne jaučiama vandenyno įtaka.

Klimatui būdinga daug saulėtų dienų – apie 2 300 val. per metus, daug šviesos, mažai (mažiau nei 700 mm per metus) lietaus ir 13 °C artima vidutinė metinė temperatūra. Lietus būdingesnis rudenį ir žiemą; sniegas ir šalnos reti. Be to, Rė saloje vyrauja šilti ir smarkūs vėjai.

5.1.2. Žmogiškieji veiksniai

Naudojamais auginimo būdais siekiama pabrėžti „Pomme de terre de l’île de Ré“ ankstyvumą. Tie būdai pasižymi tuo, kad:

— nustatoma galutinė sodinimo data – taip užtikrinamas ankstyvas „Pomme de terre de l’île de Ré“ derlius; bulvės nebekasamos po liepos 31 dienos,

— sodinama tankiai, labai arti viena prie kitos esančiose vagose,

— jei šalinami bulvienojai, tai atliekama tik mechaniniu būdu, kad nebūtų pakenkta dirvožemiui; tai daro teigiamą įtaką organoleptinėms produkto savybėms.

5.2. Produkto ypatumai

5.2.1 Produkto savybės

Pomme de terre de l’île de Ré yra ankstyvosios bulvės.

Dėl šio ankstyvumo, taip pat dėl mažo ar vidutinio dydžio (mažesnės nei 70 mm), bulvės pasižymi originaliomis organoleptinėmis savybėmis: burnoje tirpstančiu minkštimu, kvapnumu išvirus – jis sezono metu kinta nuo augalų iki džiovintų vaisių kvapo; beveik visada salstelėjusiu skoniu, kartais jaučiamu sūrumu.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Originalios „Pomme de terre de l’île de Ré“ organoleptinės savybės atsiranda dėl Rė salos dirvožemio ir klimato veiksnių bei augintojų naudojamų būdų.

„Pomme de terre de l’île de Ré“ ankstyvumas priklauso nuo vietovės ir vietinės patirties. Dėl lengvo, sauso ir pralaidaus dirvožemio, švelnios temperatūros, didelio saulėtumo ir plėvelių naudojimo žemė greit įšyla. Ankstyvumas matomas daigintuvuose, nuo daigų atsiradimo iki derliaus nuėmimo.

„Pomme de terre de l'île de Ré“ kokybei ir organoleptinėms savybėms įtakos taip pat turi bulvių dydis, kuris neviršija 70 mm. Tokį dydį nulemia natūraliai reguliuojamas lietingumas ir saloje praktikuojamas didelis auginimo tankumas. Dirvožemio savybė greit išdžiūti, švelni temperatūra, šiluma ir smarkus vėjas, greitinantis evapotranspiraciją, taip pat daro įtaką mažesniam bulvių dydžiui. Didesnis auginimo tankumas leidžia padidinti atsparumą smarkiems salos vėjams.

Trumpai tariant, idealios klimato ir dirvožemio sąlygos, kurias dar labiau paryškina pritaikyti auginimo būdai ir tinkamas veislių parinkimas, lemia „Pomme de terre de l’île de Ré“ tipiškumą.

Nuoroda į paskelbtą specifikaciją

(Reglamento (EB) Nr. 510/2006 5 straipsnio 7 dalis (4))

https://www.inao.gouv.fr/fichier/CDCPommeDeTerreDeLIleDeRe.pdf

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Pakeistas Reglamentu (ES) Nr. 1151/2012.

(4) Žr. 3 išnašą.